Võrreldes maailmasõjajärgse ligi poolsajandi kestnud Euroopa külma sõjaga, on praegune Vaikse ookeani külm sõda aga omamoodi kummaline sõda. Ühelt poolt peavad Ühendriigid Vaikse ookeani lääneosas arvestatavaid sõjajõude kaitsmaks Hiina eest regiooni demokraatiariike ja enda ustavaid liitlasi, eeskätt Jaapanit, Lõuna-Koread, Taiwanit ja Filipiine Hiinast lähtuva võimaliku kommunistliku agressiooni eest. (Ei maksa unustada, et Peking on  korduvalt üritanud oma agressiivseid plaane naabrite vastu ka ellu viia: 1950 - 53 Korea sõjas; 1954-55 ja 1958-59 esimese ja teise Taiwani väina kriisi ajal; 1962 piirisõjas India vastu Aksai Chini piirkonnas; 1979 karistusoperatsioonidega Põhja-Vietnamis.) Teiselt poolt aga, kui jutt läheb terrorismivastasele võitlusele ja Põhja-Korea oletatava tuumaprogrammi peatamisele, nimetab Valge Maja Hiinat oma strateegiliseks partneriks.